Darius Garland
Dariusas Kinardas Garlandas (angl. Darius Kinnard Garland, g. 2000 m. sausio 26 d.) – JAV krepšininkas, žaidžiantis NBA lygoje besivaržančioje Klivlando „Cavaliers“ komandoje. Universitete Dariusas buvo penkių žvaigždučių naujokas, tačiau po penkių žaidimų universiteto krepšinio komandoje patyrė menisko plyšimą, todėl jis paliko komandą ir pasiruošė NBA naujokų biržai. 2019 m. NBA naujokų biržoje Garlandą penktuoju šaukimu pasirinko Klivlando „Cavaliers“. Pirmąjį sezoną dėl nuviliančio žaidimo sulaukęs kritikos, 2022 m. Garlandas pirmą kartą dalyvavo NBA Visų žvaigždžių rungtynėse, o tais pačiais metais užėmė trečiąją vietą balsavime dėl didžiausią pažangą padariusio žaidėjo apdovanojimo.